لا تعتبي علينا يا ضيعتنا لو بيتنا تسكّر بحارتنا
كنّا نجي كل يوم عصريّات نلاقي الأحبّة عا سطيحتنا
ويكون بيي مقشر الصّبيرات ومحوّش من الصّبح تينتنا
وإختي سعاد مقطفي العنبات عناقيد شقرا من عريشتنا
وكلما التقينا تعمر السّهرات عطف الأهل أسباب جمعتنا
ولمّا الهي اختار بيي ومات رجعنا لحضن إمّي اللي ربّتنا
وكلما علينا تقلت الحملات تدعيلنا تقوّي عزِميتنا
تسعين عام العمر مر وفات شح النظر ما عاد عرفتنا
وصارت خفيفة تطلع الكلمات ما عاد عم نفهم شو وصتنا
بقلب الحنونة وقفت الدقات و وقفت معو دورة سعادتنا
عنّك يا إمي بيسألو الجارات مين منكلّف ب خيرتنا
وسجّادتك شاهد على الركعات لبتضل ممدودي عا قبلتنا
وبالمسبحة عم يسألو الحبّات اشتقنا للمسة دين حجّتنا
يا رب عندك أوسع الجنّات ارحمها احشرها مع أئمتنا
حيدر حسن قعفراني